Башҡортостан Республикаһы Мәғариф министрлығы

Республика политехник лицей-интернаты

дәүләт бюджет дөйөм белем биреү учреждениеһы

**Яҡташыбыҙ Таһир Имаков – Әхмәтзәки Вәлидиҙең көрәштәше**

****

(эҙләнеү эше)

Әҙерләне:Сәфәрғәлина Гөлдәр, IX класс уҡыусыһы

Етәксеһе: Ишкинина Фәүзиә Ғирфан ҡыҙы,

Башҡортостан мәҙәниәте, тарихы уҡытыусыһы

Күмертау - 2018

**Йөкмәткеһе**

I. Инеш 3

II.Төп өлөш

1. Яҡташыбыҙ Таһир Имаков – Әхмәтзәки Вәлидиҙең көрәштәше 5

2. Башҡортостан автономияһы өсөн көрәш йылдары 6

3. Таһир Имаковтың ғаиләһенең артабанғы яҙмышы 8

III. Йомғаҡлау 9

IV. Ҡулланылған әҙәбиәт 10

V. Практик өлөш

1. Слайд презентацияһы

2. Фотомәғлүмәт

Инеш

1921-1953 йылдарҙа илдә барлығы 3 миллион 777 мең 380 кеше, бинахаҡҡа “халыҡ дошманы” тигән мөһөр тағылып, репрессиялана. Шуның 643 меңгә яҡыны атып үлтерелә, 3 миллиондан ашыуы төрмәгә ябыла, лагерҙарға, махсус урындарға оҙатыла. Бигерәк тә 1937-1938 йылдарҙа меңәрләгән юғары һәм түбән дәрәжәләге партия, совет хеҙмәткәрҙәре, хәрби кадрҙар, яҙыусылар һәм башҡалар НКВД тарафынан хөкөмһөҙ-ниһеҙ юҡ ителә. Беҙҙең бик күп яҡташтарыбыҙ ҙа ошондай ғәрәсәткә юлыға. Һүҙебеҙ 1917-1918 йылдарҙа төҙөлгән беренсе хөкүмәт ағзаһы, дәүләт эшмәкәре, тарихи шәхес, яҡташыбыҙ Таһир Ғилман улы Имаков тураһында булыр.

**Эштең актуаллеге:** Башҡортостандың барлыҡҡа килеүенең 100 йыллығын билдәләргә йыйынған осорҙа Башҡортостан хөкүмәтен ойоштороусыларҙың тормош юлын өйрәнеү, тарихтағы бер ваҡиғаның да эҙһеҙ үтмәүен иҫбатлау бөгөнгө көндә актуаль, тип һанайбыҙ. Бөтә булмышы менән халҡының яҡты киләсәге өсөн янып йәшәгән, уның өсөн ғүмерен биргән яҡташыбыҙ Таһир Имаковтың исемен мәңгеләштереү буйынса республикала әле бик аҙ эшләнгән, тип иҫәпләйбеҙ.

**Тикшереү объекты:** Яҡташыбыҙ Таһир Имаковтың тормош юлы.

**Тикшереү** предметы: Билдәле шәхес Таһир Имаковтың Башҡорт милли азатлыҡ хәрәкәтендә ҡатнашҡан ваҡыты.

**Ғилми эштең маҡсаты:** Яҡташыбыҙ Таһир Имаковтың 1917-1920 йылдарҙа Башҡорт милли азатлыҡ хәрәкәтенең әүҙем көрәшсеһе һәм Башҡортостан автономияһын яулап алыу идеяһын тормошҡа ашырыусыларҙың береһе булыуын иҫбатлау.

**Ғилми эштең бурыстары:**

1.Таһир Имаковтың тормошон өйрәнеү.

2. Тема буйынса әҙәбиәт туплау.

3. Таһир Имаковтың Башҡорт милли-азатлыҡ хәрәкәтендә ҡатнашып, халыҡтың киләсәге өсөн янып йәшәгәнлеген асыҡлау.

**Эҙләнеү методтары**: Әхмәтзәки Вәлиди Туғандың “ Хәтирәләр” китабынан, ваҡытлы матбуғат биттәренән, интернеттан мәғлүмәт йыйыу; анализлау; фотомәғлүмәт эҙләү, системаға килтереү.

**Практик әһәмиәте:** Ғилми эҙләнеү эше барышында ваҡытлы матбуғат материалдары менән таныштыҡ. Билдәле ғалимдарҙың фекерҙәренә ҡолаҡ һалдыҡ. Презентация яһаныҡ. Кем Башҡорт милли азатлыҡ хәрәкәтенең әүҙем көрәшселәре һәм Башҡортостан автономияһын яулап алыу темаһы менән ҡыҙыҡһына, уларға ҡыҙыҡлы материал булыр, тип уйлайбыҙ.

**Яҡташыбыҙ Таһир Имаков – Әхмәтзәки Вәлидиҙең көрәштәше**

1918 йылдан Башҡортостан Хөкүмәте ағзаһы булған, Әхмәтзәки Вәлидиҙең көрәштәше Таһир Имаков Көйөргәҙе районының Ҡансыра ауылында 1895 йылда крәҫтиән ғаиләһендә донъяға килә. Атаһы Ғилман Имаков батша ғәскәрҙәрендә хеҙмәт итеүсе һәм, ҡайһы бер мәғлүмәттәр буйынса, унтер-офицер дәрәжәһен алған, заманына күрә уҡымышлы кеше була. Улдарына ла лайыҡлы белем бирергә тырыша ул. Иң олоһо булған Таһир Ырымбурҙа мосолмандар араһында киң билдәле һәм яңы белем биреү методикаһы буйынса эшләгән “Хөсәиниә” мәҙрәсәһендә уҡый. Әлбиттә,уҡыуҙан тыш, эшләргә лә тура килә, сөнки кейенергә лә, туҡланырға ла кәрәк. Ырымбурҙа официант булып та, икмәк баҙарында ла эшләй. Мәҙрәсәне бөткәс, Үзбәкстанға сығып китә. Джизак ҡалаһында йәшәй. Рахманбирдиев тигән байҙа приказчик була. Таһир Имаковтың тәүге тапҡыр көрәшкә күтәрелеүе Беренсе донъя һуғышы менән бәйле. Күренекле яҡташыбыҙ был дәһшәтле йылдарҙы үҙ иңендә татып, башҡа яугирҙәр кеүек үк 1917 йылда тыуған яҡтарына кире әйләнеп ҡайта. Был осор беҙҙең яҡтарҙағы ижтимағи-сәйәси хәлдәрҙең сиктән тыш ҡатмарлашҡан мәле була. Башҡорт халҡы үҙбилдәләнеш һәм ер өсөн көрәшкә күтәрелә. Фронтовик Имаков та ҡайтып төшөү менән тиерлек ошо көслө ағымға ҡушылып, улар менән йәнәшә атлай башлай, әүҙем көрәштең уртаһында ҡайнай.

**Башҡортостан автономияһы өсөн көрәш йылдары.**

Бөтә башҡорт ҡоролтайҙарына ла делегат итеп һайланған Т.Ғ. Имаков 1917 йылдан Башҡорт хөкүмәте ағзаһы булып тора. 1918 йылдың 8 ғинуарында ойошторолған Бөтә Рәсәй мосолмандарының II хәрби съезында 38 вәкилдән торған Башҡортостан делегацияһы менән етәкселек итә. 1918 йылдың мартында Кесе Башҡортостандың хәрби революцион комитетына ағза итеп һайлана. Шул уҡ йылдың майында Мәскәүҙә милләттәр халыҡ комиссариатында Башҡорт эштәре буйынса комиссар вазифаһына тәғәйенләнә. Ошо осорҙа Башревком менән башҡорт автономияһын танырға теләмәгән 1918 йылдың башында барлыҡҡа килгән Ырымбур мосолман хәрби ревкомы араһында мөнәсәбәттәр киҫкенләшә. З.Вәлиди етәкселегендәге 7 хөкүмәт ағзаһы Ырымбур большевиктары тарафынан төрмәгә ябыла. Ҡулға алынған Хөкүмәттең эшен дауам итеү өсөн активист башҡорт йәштәре Башҡортостандың ваҡытлы революцион советын төҙөй. Уларҙың эшенә Үҙәк Башҡорт советы (шураһы) ағзалары ҡушыла, улар араһында Т.Имаков та була. Граждандар һуғышының ҡыҙыу нөктәһе Башҡортостанға күскәс, Таһир Имаков эскадрон командиры булып, аҡ армия составында һуғыша.

Башҡортостан автономияһын аҡтар ҙа танырға теләмәй. Башҡорт әрмеһе улар өсөн хәрби көс рәүешендә генә кәрәк була. Совет Рәсәй хөкүмәте Башҡортостан хөкүмәтен һәм ғәскәрен ҡыҙылдар яғына сығырға саҡыра, автономияны танырға вәғәҙә лә бирә. 1919 йылдың февралендә З.Вәлиди һәм Башревком үҙенең кәңәшмәһендә Совет власы яғына сығырға ҡарар итә. Был кәңәшмә хәҙерге Көйөргәҙе районының Ермолаево ауылында Шотт баяры утарында үтә. 1919 йылдың 20 мартында Совет Рәсәйе хөкүмәте Совет Башҡортостаны автономияһын раҫлау тураһында ҡарар сығара. Таһир Ғилман улы 1919 йылдың майында Башревкомдың 7 кешенән торған президиумына һайлана. Уға шул йылдың йәйендә яуаплы эш йөкмәтелә: башҡорт ғәскәрендәге Муса Мортазин бригадаһын ҡыҙылдар яғына сығарыу буйынса һөйләшеүҙәр алып бара һәм был бурысты уңышлы атҡарып сыға. Был Башҡортостан ғына түгел, ә Рәсәй өсөн дә мөһим ваҡиға була. Әхмәтзәки Вәлиди Туған “ Хәтирәләр” китабында Таһир Имаҡов тураһында ике тапҡыр телгә алып китә. “12 августа мин, Мортазин бригадаһын үҙ яғыбыҙға сығарыу өсөн, Көнсығыш фронттың теге яғына, Колчак ғәскәре эсенә инергә тип, юлға сыҡтым. Үҙем менән яҡын дуҫым Таһир Имаковты алдым. Таһир – Имак ырыуынан”.

1920 йылдың 12 февралендә Башҡортостан хөкүмәтендә ышаныслы кеше булараҡ, Т.Имаков Башҡортостандың ғәҙәттән тыш комиссияһы рәйесе итеп ҡуйыла. Башревкомдың был ҡарарына РСФСР-ҙың үҙәк власть органдары һәм өлкә партия комитеты вәкилдәре ризаһыҙлыҡ белдерә. Мәскәүгә шикәйәт ебәрелә, низағ башлана. Т.Имаҡов хөкүмәт эшенән ваҡытлыса ситләтелә. Әммә Стәрлетамаҡта Совет республикаһы вәкиле Л.Д.Троцкий ҡатнашлығында үткән кәңәшмә ҡарары менән Т.Имаков кире үҙ эшенә ҡайта. 1920 йылдың июнь урталарында Башревкомдың етәкселәре эшмәкәрлеген туҡтата. Яңы составлы Башревком төҙөлә, уның составына З.Вәлидов ваҡытындағы хөкүмәт ағзаларынан С.Мырҙабулатов һәм Т.Имаков ҡына инәләр. 1920 йылдың декабрендә Таһир Ғилман улы Башҡортостандың ревтрибунал рәйесе итеп тәғәйенләнә, бер юлы эске эштәр наркомы вазифаһын башҡара, артабан хәрби эштәр комиссариатына күсерелә. 1925-1926 йылдарҙа Ҡазанда юридик курстарҙа, 1925-1930 йылдарҙа урман хужалығы техникумында уҡып, юрист һәм урман хужалығы белгесе һөнәрҙәрен үҙләштерә. Юрисконсультант вазифаһында Өфөлә, Ҡазанда, Алма-Атала, Ырымбурҙа төрлө ойошмаларҙа 1936 йылдың сентябренә тиклем эшләй.

1920-1922 йылдарҙа булып алған репрессив баҫым 1936 йылда ҡабатлана. Зәки Вәлидиҙең идеяһы яҡлы Башҡортостандың I хөкүмәт ағзалары менән бер рәттән Таһир Имаковты ла “милләтсе”,”вәлидовсы”, совет власы дошманы исемен тағып, ҡулға алалар. 1937 йылдың 14 ноябрендә ул Ырымбур өлкәһенең НКВД-һы тарафынан үлем язаһына хөкөм ителә.

**Таһир Имаковтың ғаиләһенең артабанғы яҙмышы**

Ҡатыны Мәстүрә Моратша ҡыҙы (Ҡансыра ауылы Бүкәнбаевтар араһынан) ике балаһы менән (Илтотар (1924й.), Тәнзилә (1927 й.) Урта Азия яҡтарына ҡасып китергә мәжбүр була. Юғары белем алыу өсөн балаларына икенсе исем һәм фамилия аҫтында йәшәргә тура килә. 1960 йылда Таһир Имаковтың нахаҡҡа хөкөм ителеүе раҫланғас һәм сәйәси золом ҡорбаны тип танылғас, Т.Имаковтың Икрамова Нәзирә исем-фамилияһында йөрөгән ҡыҙы Тәнзилә 1997 йылда Көйөргәҙе районына ҡайтып,үҙенең ысын исем-фамилияһын, атаһының исемен юллап ала. Тәнзилә Таһир ҡыҙы, туғаны Рыҫҡолов Илшат ағай һөйләүенсә, фән кандидаты булып китә. Улы Марат янында сит илдә йәшәй, климат килешмәй, мәрхүмә була. Таһир Имаковтың һәм ҡатыны Мәстүрә Моратша ҡыҙының туғандары Көйөргәҙе районында һәм Күмертау ҡалаһында йәшәй.

Ниндәй оло эштәр башҡарыуына ҡарамаҫтан, яҡташыбыҙҙың исеме күләгәлә ҡала килеүе, китаптарҙа телгә алынмауы һәр кемдең күңелен өйкәп торғандыр. Әммә геройыбыҙ тормошона битараф булмаған **яҡташтары, ауылдаштары**, геройыбыҙ иҫтәлегенә тап төшөрмәй, уның исемен тергеҙеүгә, дәүләт эшмәкәре тураһында тулыраҡ мәғлүмәттәр туплап, **таҡтаташ** асыуға иреште. Тимәк, халҡы барҙа, уның өсөн йәнен, тәнен аямаған батырҙарыбыҙ йәшәйәсәк.

Тыуған ауылы Ҡансырала һуңғы йылдарҙа уның исемендәге **урам** барлыҡҡа килде. Алдыбыҙҙа Башҡорт милли азатлыҡ хәрәкәтендә әүҙем ҡатнашҡан һәм Башҡортостанға автономия яулап алыу идеяһын тормошҡа ашырыусыларҙың береһе Таһир Имаҡовтың тормошон өйрәнеү, нәҫел тамырҙарын барлау бурыстары тора.

Уның исемен Көйөргәҙе районы үҙәге Ермолаево ауылында һәм Күмертау ҡалаһында мәңгеләштереү – яҡташтарыбыҙҙың изге бурысы.

Таһир Имаков кеүектәрҙең исемдәре онотолмаһын, уның тормош юлы һәм эшмәкәрлеге беҙгә лә, киләсәк быуындар өсөн дә үрнәк булһын ине.

**Йомғаҡлау**

1. Яҡташыбыҙ Таһир Имаковтың 1917-1920 йылдарҙа Башҡорт милли азатлыҡ хәрәкәтенең әүҙем көрәшсеһе һәм Башҡортостан автономияһын яулап алыу идеяһын тормошҡа ашырыусыларҙың береһе булыуы иҫбатланды.
2. Таһир Имаковтың тормош юлы өйрәнелде.
3. Тема буйынса әҙәбиәт тупланды.

Яҡташыбыҙ, Әхмәтзәки Вәлиди Туғандың көрәштәше Таһир Имаковтың бөтә булмышы менән туған халҡының яҡты киләсәге өсөн янып йәшәгән, уның өсөн ғүмерен биргән билдәле шәхес икәнлегенә тағы бер тапҡыр инанабыҙ.

**Ҡулланылған әҙәбиәт**

1. Әхмәтзәки Вәлиди Туған. Башҡорттар тарихы (автор ҡулъяҙмаһынан Әмир Юлдашбаевтың тәржемәһе).- Тулыландырылған икенсе баҫмаһы.- Өфө: Китап, 2005.-304 бит.
2. Әхмәтзәки Вәлиди Туған. Хәтирәләр. /Төрөксәнән тәржемә.- Өфө: “Китап”, 1996. – Һүрәттәре менән 656 бит. (323 биттә)
3. Ҡолшәрипов М.М. Башҡорт эштәре буйынса төп комиссар. / Ватандаш. -2010 - №4
4. Ҡолшәрипов М.М. Башҡорт автономияһын төҙөшөүсе . /“Юшатыр”.- 2011 - №127
5. Хасаев А.Н.Һуң булһа ла уң булһын. /“Юшатыр”.- 2011 - №129
6. Ярмуллин А.Ш. Башҡорт армияһы тарихынан.-Өфө: Китап, 2012.-280 бит.